Komisijos reglamentas (EB) Nr. 349/2002
2002 m. vasario 25 d.
iš dalies keičiantis Reglamentą (EB) Nr. 896/2001, nustatantį Tarybos reglamento (EB) Nr. 404/93 taikymo detalias taisykles dėl bananų importavimo į Bendriją tvarkos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo [1] su paskutiniais pakeitimais, padarytais Reglamentu (EB) Nr. 2587/2001 [2], ypač į jo 20 straipsnį,
kadangi:
(1) Komisijos reglamente (EB) Nr. 896/2001 [3] su paskutiniais pakeitimais, padarytais Reglamentu (EB) Nr. 2351/2001 [4], yra nustatytos išsamios Reglamento (EEB) Nr. 404/93 įgyvendinimo taisyklės, taikytinos nuo 2001 m. liepos 1 d. ir susijusios su to reglamento 18 straipsnio 1 dalyje numatytų importo tarifinių kvotų valdymu.
(2) Reglamento (EB) Nr. 404/93 su pakeitimais, padarytais Reglamentu (EB) Nr. 2587/2001, 18 straipsnio 1 dalyje nuo 2002 m. sausio 1 d. iš dalies keičiamos importo tarifinės kvotos. Konkrečiai 100000 tonų sumažinama tarifinė kvota C ir paliekama galimybė suteikti ją AKR valstybių kilmės produktams. Reikėtų atkreipti dėmesį į tai, kad, padarius šiuos dalinius pakeitimus, prekybos AKR valstybių kilmės produktais struktūra rodo didesnę įvairių prekybinių operacijų, kurias daugiausia vykdo Reglamento (EB) Nr. 896/2001 3 straipsnio 1 dalyje apibūdinti tradiciniai veiklos vykdytojai, integraciją. Siekiant užtikrinti importo srautų tęstinumą ir tuo pačiu metu netradiciniams veikkos vykdytojams paskirti C kvotos dalį, kuri leistų jiems tęsti šios rūšies prekybinę veiklą, be to, dar siekiant paskatinti sveiką konkurenciją, C kvotos paskirstymą tradiciniams bei netradiciniams veiklos vykdytojams reikėtų pakoreguoti, o pirmiau minėto reglamento 2 straipsnį atitinkamai iš dalies pakeisti. Naujas paskirstymas turėtų labiau atitikti abiejų veiklos vykdytojų kategorijų per tris paskutiniuosius metus faktiškai atliktas operacijas.
(3) Reglamento (EB) Nr. 896/2001 priede yra išvardytos valstybių narių kompetentingos institucijos, turinčios teisę išduoti licencijas bananų importui iš trečiųjų šalių. Šį priedą reikėtų pakeisti atsižvelgiant į kelių valstybių narių pateiktus pranešimus.
(4) Atsižvelgiant į Reglamente (EB) Nr. 896/2001 nustatytus terminus, šis reglamentas turi įsigalioti tuoj pat.
(5) Bananų vadybos komitetas nepateikė nuomonės per savo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 896/2001 iš dalies keičiamas taip:
1. 2 straipsnis pakeičiamas taip:
"2 straipsnis
1. Reglamento (EEB) Nr. 404/93 18 straipsnio 1 dalies a ir b punktuose numatytos A ir B muitų tarifinės kvotos paskirstomos taip:
a) 83 % - šio reglamento 3 straipsnio 2 dalyje apibūdintiems A/B tradiciniams veiklos vykdytojams;
b) 17 % - šio reglamento 6 straipsnyje apibūdintiems A/B netradiciniams veiklos vykdytojams.
2. Reglamento (EEB) Nr. 404/93 18 straipsnio 1 dalies c punkte numatytos C tarifinės kvotos paskirstomos taip:
a) 89 % - šio reglamento 3 straipsnio 3 dalyje apibūdintiems C tradiciniams veiklos vykdytojams;
b) 11 % - šio reglamento 6 straipsnyje apibūdintiems C netradiciniams veiklso vykdytojams."
2. Priedas keičiamas šio reglamento priedu.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 25 d.